臨江閤皂李仲章以省軒求詩
作者：包恢
朝代：宋

paragraphs: 心之精明，不遠伊邇。
胸中若正，瞭焉眸子。
舉目有證，莫切於視。
孰名曰省，少目取義。
目當少時，湛湛精睟。
其光神全，其見專致。
老目爲耆，則與少異。
非徒以目，而分老稚。
惟目如少，有可取譬。
實省在心，省當如是。
如開雙明，洞見萬類。
心難常存，省不可替。
心難常覺，省不可離。
心本善者，孰非純懿。
心不善者，孰非私利。
省與不省，善惡關繫。
省者如醒，不省如醉。
省者如寢，不省如寐。
省者如活，不省如斃。
果能自省，卓然奮勵。
暗室不欺，屋漏不愧。
如目萬象，無有掩蔽。
一不自省，冥然罔記。
外物交引，內無紛熾。
如目老昏，無非障翳。
二者相遠，宜知敬忌。
聶君少年，有目可貴。
以省名軒，軒豁無滯。
惟道無窮，要在遠詣。
惟言多窮，要履實地。
惟難有常，勉無失墜。